Hvort eru fleiri karlar eða konur í heiminum ? Karlar eru aðeins fleiri eða 102 á móti 100 konum samkvæmt tölum frá Sameinuðu þjóðunum fyrir árið 2000 . Það þýðir að um 50,49% mannkyns eru karlar . Ekki er ljóst hvers vegna svo er en yfirleitt fæðast fleiri drengir en stúlkur í heiminum en það er samt svolítið misjafnt eftir árum . Kynjahlutfallið er einnig breytilegt eftir löndum . Í Lettlandi voru til dæmis 85 karlar á móti 100 konum árið 2001 . Ef kynjahlutfallið er skoðað eftir aldri má sjá að eftir 65 ára aldur eru karlarnir í Lettlandi enn færri eða eingöngu 48 á móti 100 konum . Dæmið snýst alveg við ef litið er til Katar en þar lifa mun fleiri karlar en konur eða 192 karlar á móti 100 konum . Ástæðan fyrir þessu má sjálfsagt rekja til þess að stór hluti þjóðarinnar er útlent vinnuafl sem í miklum meirihluta eru karlar . Á Íslandi er hlutfallið 1 : 1 sem þýðir að hér eru jafnmargir karlar og konur . Í Kína reyna stjórnvöld að stemma stigu við mannfjölgun og mega hjón eingöngu eignast 1 barn . Afleiðingin hefur orðið sú að kínverskir karlar eru mun fleiri en kínverskar konur . Ástæðan er sú að í Kína er ætlast til þess að synir sjái foreldrum sínum farborða þegar þau eru orðin öldruð . Drengir eru því eftirsóttari en stúlkur og ekki er óalgent að konur beri út stúlkubörn eða fari í fóstureyðingu ef þær ganga með stúlkur . Afleiðingin er sú að kynjahlutfallið er orðið skekkt og 116 karlar eru á móti 100 konum í Kína . Kynjahlutfallið breytist með aldrinum og þannig eru konur yfirleitt hlutfallslega fleiri eftir 65 ára aldur vegna þess að konur lifa lengur en karlar eða 100 konur á móti 81 karli .